Termeni de Referință (ToR)
Concurs de selectare a unui expert/ expertă pentru facilitarea programului de instruiri în domeniul Parentingului pozitiv 
1. Context și justificare
Fundația de Binefacere Caritas Moldova caută facilitator/ facilitatori a programului de instruiri ce presupun consolidarea competențelor personalului educațional și tuturor profesioniștilor care lucrează cu copii, precum și a părinților și îngrijitorilor în ceea ce privește aplicarea practicilor de parenting pozitiv, disciplinarea non-violentă, comunicarea empatică și stimularea dezvoltării holistice a copilului într-un mediu familial și comunitar protector.
Această activitate va fi realizată în cadrul proiectului  „SMARTER – Moldova sigură pentru toți copiii refugiați și vulnerabili, prin educație și reziliență”, implementat de Caritas Moldova cu suportul financiar al Kindernothilfe.
2. Obiectivul general
Selectarea unui expert sau unui grup de experți pentru facilitarea instruirilor în domeniul parentingului pozitiv în baza Programului de formare pentru părinți „Cum să fim părinți mai buni pentru copiii noștri”, destinat părinților, cadrelor didactice și îngrijitorilor, axat pe stimularea dezvoltării armonioase a copilului, prevenirea comportamentelor abuzive și gestionarea eficientă a provocărilor de educație și comportament.
3. Obiective specifice
Programul de parenting pozitiv va urmări atingerea următoarelor obiective specifice:
Promovarea disciplinării pozitive și comunicării non-violente: Informarea părinților și îngrijitorilor despre tehnici constructive de ghidare a comportamentului copilului, eliminând pedepsele corporale și umilirea.
Conștientizarea dezvoltării holistice a copilului: Înțelegerea etapelor de dezvoltare emoțională, cognitivă și socială a copiilor și adaptarea așteptărilor parentale la vârsta și nevoile acestora.
Gestionarea stresului parental și a emoțiilor intense: Dezvoltarea abilităților de autocontrol și reziliență emoțională în rândul părinților pentru prevenirea burnout-ului parental.
Prevenirea oricăror forme de abuz și violență: Sensibilizarea privind efectele negative ale violenței domestice asupra dezvoltării copilului și promovarea unui mediu familial sigur și afectuos.
Consolidarea parteneriatului Școală – Părinte – Comunitate: Facilitarea colaborării constructive între părinți și cadre didactice pentru sprijinirea copilului.
Aplicarea practică a cunoștințelor: Realizarea de exerciții practice, studii de caz, simulări de roluri și tehnici de rezolvare a conflictelor intrafamiliale.
4. Grup țintă
· Părinți și îngrijitori ai copiilor care frecventează programul afterschool;
· Cadre didactice, pedagogi și psihologi școlari;
Număr total de participanți la instruiri: 20-30 per instruire.
5. Livrabile
Expertul/experta sau grupul de experți va realiza următoarele:
5.1. Agendă detaliată și plan de sesiuni adaptat la programul elaborat de Caritas Moldova, conform tematicilor selectate de fiecare instituție și specificului grupului țintă;
5.2. Pachet de materiale contextualizate (fișe de lucru, studii de caz, materiale grafice) bazat pe suportul de curs/ghidul de parenting existent la Caritas Moldova;
5.3. Livrarea instruirilor offline pe baza metodologiei și curiculei Caritas Moldova, inclusiv lecțiile video;
5.4. Aplicarea instrumentelor de evaluare pre- și post-instruire (furnizate sau adaptate conform metodologiei programului Caritas Moldova);
5.5. Raport final de evaluare a programului de instruire, care să includă rata de participare, analiza feedback-ului, lecții învățate și recomandări practice pentru sustenabilitatea intervenției utile replicării programului de către facilitatorii locali.
6. Durata și locația
· Număr total de instruiri: 6-8 instruiri (numărul final va fi stabilit în dependență de necesitățile exprimate)
· Durata unei instruiri: 1 zi
· Format: offline
· Locație: școli publice din raioanele Căușeni, Ștefan Vodă și municipiul Chișinău 
· Perioada estimativă: septembrie – noiembrie 2026
7. Cerințe față de candidați
Experiență profesională:
· Minimum 3–5 ani experiență în domeniul drepturilor copilului, protecției, incluziunii, educației parentale sau lucrului cu copii din grupuri vulnerabile;
· Cunoașterea aprofundată și/sau experiență anterioară în livrarea/utilizarea programului de parenting pozitiv elaborat pentru Caritas Moldova  (a ghidului/materialelor conexe elaborate de Caritas Moldova);
· Experiență demonstrată în organizarea și facilitarea de instruiri/training-uri interactive offline și online pentru profesioniști din domeniul educațional și social.
Competențe cheie:
· Capacitatea de a livra sesiuni interactive bazate pe metodologia programului de parenting Caritas Moldova;
· Abilitatea de a adapta modulele programului existent la nevoile specifice ale participanților;
· Abilități excelente de comunicare și facilitare offline, în limba română și limba rusă;
· Abilități tehnice (PowerPoint, Google Meet, Teams, ZOOM etc.).
8. Metodologie propusă
Programul va include:
· programul de instruire per tematicile selectate și materiale;
· prezentări interactive și exerciții practice;
· activități practice de grup, studii de caz, lucru în perechi și individuale etc.;
9. Procedura de aplicare
Candidații care vor aplica la acest concurs, vor transmite:
· CV-ul expertului/expertei (cu evidențierea experienței în aplicarea programului Caritas Moldova sau a altor programe similare de parenting);
· Propunere tehnică succintă (care să includă: confirmarea cunoașterii programului Caritas Moldova, modul de adaptare a modulelor la nivel local, metodologia de facilitare, materiale etc.);
· Propunerea financiară în MDL, valoarea totală pentru pachetul de servicii (adaptare materiale, livrare, evaluare și raportare) detaliată pe unități și costuri;
· Dovada experienței anterioare în utilizarea/livrarea programului Caritas Moldova (ex. adeverințe, recomandări, rapoarte anterioare sau menționarea proiectelor în CV).
Termen limită pentru depunere: 13 septembrie 2026
10. Criterii de selectare
Evaluarea ofertelor se va realiza în baza următoarelor criterii aplicate de echipa Caritas Moldova:
	Criteriu
	Pondere
	Detalii de evaluare

	Cunoașterea și experiența cu programul Caritas Moldova
	30%
	Experiență directă în facilitarea sau stăpânirea metodologiei/curriculei de parenting elaborată pentru Caritas Moldova.

	Calitatea propunerii tehnice
	25%
	Claritatea metodologiei de adaptare și livrare a sesiunilor, adecvarea instrumentelor de evaluare.

	Raportul calitate–preț
	35%
	Eficiența bugetului propus în raport cu volumul de activități și livrabile.

	Experiența generală și recomandările
	10%
	Portofoliu de instruiri similare, recomandări relevante de la organizații parteneri/beneficiari.





